
GEMMA PUIGVERT I PLANAGUMÀ 




			 




			Clàudia, filia amatissima, habe tibi quidquid hoc libelli. 




			Vt ager quamuis fertilis sine cultura fructuosus esse  




			non potest, sic sine doctrina animus  




			 




			CICERÓ, Tusc. 2, 13 




			 




			
Sobre l’època de Terenci 




			 




			Coordenades històriques. El segle II aC. La Roma de Terenci 




			


			

			 




			El final de la Segona Guerra Púnica, el  201 aC, havia alliberat Roma de l’únic adversari capaç de disputar-li el domini de la Mediterrània. Els cinquanta anys següents foren els de l’expansió que la convertiren en la principal potència mundial: es va apoderar de l’Àsia Menor, de Macedònia i de Grècia. Aquesta fase històrica conclou l’any  146 aC, quan els exèrcits romans destrueixen definitivament Cartago (Tercera Guerra Púnica) i saquegen Corint. 




			La brutalitat d’aquestes empreses militars fou interpretada com una decadència incipient dels antics valors, dels comportaments nobles i austers sobre els quals Roma havia assentat la seva història en els segles precedents. La insistència sobre la degeneració dels costums, sobre la corrupció provocada pel luxe i la riquesa, esdevindrà, d’ara endavant, gairebé un lloc comú en la moral de l’època. Certament, el creixement progressiu de Roma i el fet que passés de ser una petita ciutat-estat a la potència sobirana dels països mediterranis va comportar una modificació profunda de les estructures socioeconòmiques i culturals, que la historiografia moralística descriu en termes de pèrdua de les antigues uirtutes. 




			Assistim, efectivament, a una separació clara entre els diversos components de la societat: d’una banda, la classe dirigent acumula quantitats ingents de riquesa provinent del botí de les conquestes; fins i tot els petits comerciants veuen l’oportunitat d’enriquir-se amb l’obertura de nous mercats; de l’altra, l’antiga classe de petits propietaris agricultors —que havien estat la base de l’exèrcit en el procés d’expansió romana per la península Itàlica— es va empobrint i es veu obligada a cedir els camps o a abandonar-los per fer front als deutes. La propietat de les terres quedarà en mans d’uns pocs terratinents que les faran conrear als esclaus procedents de les diverses campanyes militars. Els antics propietaris rurals, obligats a malvendre les terres, passaran a engruixir la plebs urbana i constituiran, d’ara endavant, un factor d’inestabilitat social i una massa clientelar important per a les ambicions dels poderosos. Neix la «qüestió agrària», que estarà present en l’escena política romana en els dos últims segles de la república. 




			L’afirmació progressiva del domini romà sobre Grècia afavorí la importació del model cultural hel·lènic.1 L’arribada de nous costums grecs contribuí a homogeneïtzar l’aristocràcia romana i les classes dirigents d’Itàlia. També s’intensificaren les relacions polítiques: a banda de les nombroses ambaixades encomanades a intel·lectuals grecs cal recordar alhora la presència, entre els ostatges portats a Roma després de la Tercera Guerra Macedònica, de l’historiador Polibi. 




			També és important esmentar el fet que un gran nombre de llibres grecs va estar a disposició del públic culte arran de l’espoli i del trasllat a Roma de biblioteques senceres: el cas més famós és el de la biblioteca del rei de Macedònia, Perseu, portada a Roma per Luci Emili Paulus després de la victòria de l’any  168 aC. 




			La historiografia moderna ha insistit, potser de manera exagerada, a parlar d’una polarització dràstica, en el marc de la vida cultural romana, entre un partit «filohel·lènic» i un partit «antihel·lènic», representat aquest darrer pel sector de l’aristocràcia encapçalat per Cató el Censor. Però sí és cert que Cató, que dominà durant uns cinquanta anys l’escena intel·lectual romana, es preocupà de «filtrar» interessadament la penetració de la cultura grega, esforçant-se d’una banda a marginar els corrents culturals grecs, susceptibles d’esquerdar el mos maiorum, és a dir, la tradició, i de l’altra a impedir que emergissin personalitats carismàtiques, modelades a imatge dels homes polítics hellenístics, que poguessin fer trontollar els equilibris interns de l’aristocràcia. No podem dir pas que la seva postura fos la del rebuig de l’«altre», sinó la d’una reacció defensiva davant del desconeixement i la por respecte de la pèrdua de certs valors sobre els quals s’havia sustentat fins aleshores la societat romana. 




			Els promotors més destacats del procés d’hel·lenització de la cultura romana han estat identificats en el grup d’aristòcrates i intel·lectuals situats entorn de la figura de Publi Escipió Emilià.2 




			Sovint s’ha parlat de l’ambient escipiònic com d’un cercle3 intel·lectual perfectament estructurat i amb consciència de ser-ho, la qual cosa pot explicar-se a partir dels diàlegs ciceronians com el De republica o el De amicitia que oferien una representació idealitzada dels debats que es desenvolupaven entorn del grup de Publi Escipió Emilià. 




			 




			
Sobre l’obra de Terenci 




			 




			El marc genèric. La pal·liata romana: Plaute, Cecili Estaci i Terenci 









			 




			El teatre, a Roma, en tots els seus aspectes, per a nosaltres insòlits, és un teatre diferent, perquè s’inscriu en el si d’una pràctica ritual pròpia de la civilització romana: els jocs, ludi. És per això que els romans no parlen de teatre, sinó de jocs escènics, ludi scaenici. 




			I és en el marc d’aquests ludi scaenici en què es representen les fabulae, comèdies.4 Les fabulae palliatae constitueixen el gruix més important pel que fa als testimonis escrits conservats. Les podríem anomenar «comèdies a la grega» perquè l’acció es desenvolupa sempre a Grècia i els personatges són grecs que vesteixen el pallium (mantell rectangular, llarg, que porten els homes grecs), per bé que l’esperit és totalment romà. Les palliatae  prenen com a models Dífil, Filemó i Menandre, representants de la Néa  o Comèdia Nova grega. 




			La fabula togata és, per oposició a la palliata, la comèdia «nacional» romana, en què els personatges, llatins i itàlics, vesteixen la toga, i en què l’acció transcorre en terres itàliques.5 




			Livi Andronic (c.  284- 204 aC) fou el fundador de l’anomenada  fabula palliata. Sabem que arribà a Roma, el  272 aC, com a presoner de guerra després de la caiguda de Tarent a mans de l’exèrcit romà; que fou esclau d’un aristòcrata pertanyent a la família dels Livis, i que, un cop afranquit, fundà una escola per a l’educació dels nobles i traduí en versos llatins l’Odissea d’Homer, en un intent de dignificar la llengua. Sabem també que els edils li compraren, l’any  240, una comèdia i una tragèdia gregues, traduïdes al llatí, perquè fossin representades als ludi Romani. 




			 




			Els representants més importants de fabulae palliatae 




			foren Tit Macci Plaute, Cecili Estaci i Publi Terenci Àfer.6 




			 




			L’autor 


			






			 




			Les notícies relatives a la vida i obra de Terenci ens han arribat a través de la biografia escrita per Suetoni, la Vita  Terentii,7 així com a partir d’un comentari detallat sobre cinc de les seves comèdies (manca el corresponent a El torturador de si mateix), elaborat el segle IV pel gramàtic Eli Donat.8 Altres referències provenen de les citacions que trobem en altres autors llatins com ara Varró, Ciceró, Horaci, Sèneca, Quintilià, Aulus Gel·li, Apuleu, Ausoni, etc., de les explicacions que ens forneixen els gramàtics Fest, Probus, Evantes, Carisi, etc.; dels escolis d’Acró, Asconi, Lactanci Plàcid, o dels de Lucà, Persi, Juvenal, Estaci així com els del mateix Terenci que ens aporten els manuscrits. 




			Sabem, doncs, que va néixer a Cartago, en una data no ben fixada encara —entre el  1959 i el  185/ 18410 aC—, quan els seus predecessors en la comèdia (Plaute i Cecili Estaci) encara vivien.  




			La biografia al·ludeix al nom complet del comediògraf: Publi Terenci Àfer (Publius Terentius Afer),11 a la seva pàtria i a la seva condició d’esclau del senador Terenci Lucà, que li donà el nom, el féu educar12 com a home lliure i l’afranquí. El relat de Suetoni assenyala també l’amistat que l’uní amb diversos personatges il·lustres de Roma, especialment Publi Escipió Emilià l’Africà i Gai Leli.13 




			La biografia analitza també l’obra terenciana, és a dir, les sis comèdies conservades i esmenta un rumor, que circulava per Roma en època de Terenci, segons el qual Escipió i Leli l’ajudaven en la tasca de composició de les comèdies, rumor que el nostre autor no desmenteix, segurament, segons l’explicació que hi dóna Suetoni, perquè aquest fet era grat als seus protectors. 




			Finalment aquesta mateixa font ens fa saber que, un cop representades les sis comèdies, va emprendre un viatge, segons alguns a Grècia, segons uns altres a l’Àsia Menor, d’on ja no tornaria: un viatge ben misteriós i una mort també ben misteriosa. Els motius que el devien portar a fer aquest viatge ja van ser molt discutits a l’antiguitat: evasió de les polèmiques romanes; desig de conèixer millor la vida que es representava a les seves comèdies; cerca de nous originals grecs. Segurament Terenci va inaugurar el «viatge d’instrucció» a Grècia, que després emprengueren altres literats com ara Virgili. Sobre les causes de la seva mort hi ha diverses hipòtesis: un naufragi,14 una malaltia, o consumit pel dolor que li provocà la pèrdua de les comèdies que duia durant el naufragi.15 




			Gairebé cap de les dades aportades per Suetoni és indiscutible: ni el seu origen, ni la seva vida, ni la seva mort. L’únic punt sobre el qual és possible establir un acord, ja que gairebé hi ha unanimitat entre totes les fonts, és en el de la seva condició servil i en el de la seva estreta relació amb determinats aristòcrates. 




			 




			L’entorn de l’autor. El «cercle» filohel·lènic dels Escipions 





			 




			La conquesta romana de Grècia va afavorir la importació del model cultural hel·lènic (Horaci, Epist. II,  1,  156- 157: Graecia capta ferum uictorem cepit et artis intulit agresti  Latio), tal com s’ha dit. 




			Sabem que els principals promotors d’aquest procés d’hel·lenització de la cultura romana han estat identificats amb el grup d’aristòcrates i intel·lectuals situats entorn de la figura de Publi Escipió Emilià, que en constituïa el nucli, al voltant del qual trobem polítics (com Q. Tuberó, Q. Escèvola, L. Fanni, R. Rutili, Gai Leli, a qui Ciceró converteix en figura principal del diàleg Laelius de amicitia), historiadors (com Polibi, que en la seva obra indagà els motius de la superioritat de Roma sobre altres nacions), filòsofs (com Paneci, el reformador de l’estoïcisme, que oferí un model de comportament als membres de l’aristocràcia romana), i literats (com Lucili, l’autor satíric).16 




			Probablement no van constituir un grup dotat d’un programa polític i cultural conscientment estructurat, sinó que més aviat es tractà d’una convergència de tendències i interessos hel·lenitzants per part de persones diverses que formaven part de l’aristocràcia romana. De tota manera, sí que és possible afirmar que des d’aquest entorn politicocultural es donà una embranzida definitiva al desenvolupament de la literatura llatina. L’obertura cap a la cultura grega va esdevenir un factor determinant per «desprovincialitzar» la classe dirigent romana i situar-la en un escenari que li permetés redefinir el seu paper dins l’imperi. 




			 




			L’obra 





			 




			ELS TÍTOLS 




			 




			Les sis obres conservades (Andria ‘La noia d’Andros’; Hecyra ‘La sogra’; Heautontimorumenos ‘El torturador de si mateix’; Eunuchus ‘L’eunuc’; Phormio  ‘Formió’ i  Adelphoe ‘Els germans’) representen, dins la història del teatre llatí, el darrer moment d’esplendor de la comèdia palliata, quan aquest subgènere no feia encara ni un segle que existia. La biografia de Suetoni ens aporta encara més dades: ens fa saber que quan presentà als edils la primera, La noia d’Andros, se li va demanar que la recités davant la màxima figura de la palliata d’aleshores, Cecili Estaci, el qual va quedar-ne impressionat. També es fa esment de l’èxit del conjunt de la producció terenciana, fet que sabem que no respon del tot a la veritat, ja que coneixem, a través dels pròlegs, el fracàs que suposaren dos dels tres intents de representació de La sogra. Es recorda que l’obra de més èxit fou L’eunuc, que es representà dues vegades en un mateix dia i per a la qual va percebre uns honoraris de vuit mil sestercis, preu que fins aleshores no s’havia pagat mai per cap comèdia. 




			 




			
ELS MODELS 




			 




			Les indicacions que dóna Terenci en els pròlegs són una bona mostra del fet que les seves obres constitueixen adaptacions autèntiques dels originals grecs17 (vegeu, per exemple, els versos  6- 14 d’Els germans). 




			



			De les sis comèdies de Terenci, quatre (Els germans, La  noia d’Andros, L’eunuc i El torturador de si mateix) tenen per model Menandre18 i dues, Apol·lodor de Carist (La sogra i Formió). Al marge d’aquestes fonts principals, sabem que almenys quatre de les comèdies van ser «contaminades» amb altres de secundàries: en La noia d’Andros es van utilitzar l’Àndria i la Períntia  de Menandre; en Els  germans es va integrar una escena dels Synapothnéskontes  de Dífil;19 en L’eunuc  apareixen elements del Kolax de Menandre20 i en La sogra es van utilitzar parts dels Epitrepontes, també de Menandre. 




			Totes aquestes comèdies pertanyen a l’anomenada Comèdia Nova grega, Néa, els orígens de la qual es poden situar en època d’Alexandre Magne. Aquesta comèdia, en contrast amb la comèdia del segle anterior, està centrada en l’exposició de les vicissituds de l’home particular.21 El centre d’interès de la Néa el constitueix l’ésser humà concret i real. Desapareixen, per tant, de l’escena els debats del segle anterior: la naturalesa de la justícia, les relacions entre l’individu i l’estat, etc.; el lloc l’ocupen ara els problemes de l’home com a individu, del qual es ressalten, per damunt de tot, els aspectes positius. I entre aquests aspectes figura el de l’educació, entesa, en el cas de Terenci, en un sentit ampli i per les relacions generacionals i familiars en un marc alhora institucional i d’afectes amb l’ambient politicocultural en què es movia. 




			 




			
LES DIDASCÀLIES 




			 




			A partir de la informació que ens ofereixen les didascàlies22 podem saber que entre els set anys compresos entre el  166 aC i el  160 aC representà les sis palliatae que conservem: La noia d’Andros, el  166 aC; la primera representació (fallida) de La sogra, el  165 aC; El torturador de  si mateix, el  163 aC; el  161 aC, L’eunuc i el Formió, i el  160 aC, Els germans i una segona (també fallida) i tercera (aconseguida) representacions de La sogra.23 




			També gràcies a les didascàlies coneixem el context24 en què es van representar; La noia d’Andros, La sogra I, El torturador de si mateix i L’eunuc es van representar en els ludi megalenses; el Formió, en els ludi Romani; Els germans, en els ludi funebres en honor d’Emili Paulus; també en aquest context va fer-se el segon intent de representació de La sogra; la tercera representació d’aquesta obra la situem en el marc dels ludi Romani. 




			Quant als models, també són les didascàlies les que ens ofereixen informació sobre l’autor grec seguit per Terenci a cada comèdia. Aquesta font també serveix per conèixer el nom dels principals actors que representaren Terenci, alhora que responsables de la posada en escena, entre els quals destaca el de L. Ambivi Turpió.25 També coneixem el nom del músic, Flac, esclau/llibert de Claudi,26 que fou el compositor i, possiblement, l’executor de la música de les sis obres de Terenci. 




			 




			
LES PERIOQUES 




			 




			Les perioques constitueixen un resum de l’argument de la comèdia, en dotze senaris iàmbics, i foren redactades per G. Sulpici Apol·linar, un gramàtic del segle II dC. 




			 




			La «reforma» teatral de Terenci 





			 




			
ELS ASPECTES TÈCNICS 




			 




			
El pròleg 




			 




			Plaute concebia el pròleg com una exposició de l’obra, com una presentació de la intriga amb un to clarament humorístic. Terenci, en canvi, el dedica a qüestions de poètica teatral i per això representa una gran novetat respecte de la praxi prologal grega i dels seus predecessors llatins. El nostre comediògraf es presenta sempre a si mateix en tercera persona, com el poeta, per tal de dissociar d’aquesta manera la seva persona de la de l’autor del pròleg, amb l’objectiu que la seva defensa sigui més objectiva. De la lectura dels sis pròlegs de les seves comèdies deduïm que: a) pretén entretenir el públic amb obres ben construïdes (Heautontimorumenos);  b) no vol utilitzar l’escena per desprestigiar un conciutadà, ja que entén que aquesta és una tasca que pertoca al censor i no pas al poeta (Eunuchus); atribueix a cada personatge la personalitat que li pertoca, ja que entén que el poeta ha de ser testimoni fidel de la vida, de les relacions humanes, amb les seves grandeses i misèries, per tal que el públic les consideri versemblants; c) accepta les bondats de la crítica constructiva perquè entén que contribueixen a millorar l’art del comediògraf. 




			La crítica,27 tal com ja hem avançat, l’acusa de contaminatio,28 entesa com un recurs literari en virtut del qual els dramaturgs llatins, quan prenien de base una peça grega, n’enriquien la intriga barrejant-hi una o dues escenes manllevades d’una altra peça grega secundària. Aquest procediment, heretat de Plaute, fou reivindicat per Terenci com un dret, en la mesura en què s’aplicava a textos grecs que encara no havien estat traduïts al llatí. En Els germans, com ja s’ha dit, afegeix al segon Adelphoe de Menandre una escena (vv.  154- 196) dels Synapothnéskontes de Dífil. De fet, són tres els casos de contaminatio imputables a Terenci: el de La noia d’Andros (v.  7), el de l’Eunuc  (vv.   25- 26) i el d’Els germans (vv.   10- 11). La polèmica respecte d’aquest tema sembla que se centrà en la fidelitat de la traducció o adaptació del text original. Terenci es mostra partidari d’un tractament lliure dels seus models, mentre que els seus rivals apliquen un criteri de fidelitat rigorosa a l’original que els porta a un resultat pobre (Eunuchus  7- 8). Aquesta acció, contaminare fabulas, és el que Lusci Lanuví considera un factum iniustum que no concorda amb la llei. Terenci es justifica dient que no fa res més que seguir l’auctoritas  dels comediògrafs que l’han precedit (Nevi, Plaute i Enni [Andria  18]). I tanca l’argumentació amb una ironia: el poeta prefereix els «defectes» dels vells dramaturgs abans que les «virtuts» dels seus detractors (Andria  18 i ss.). 




			Un altre argument de Terenci per defensar la seva manera de tractar els originals grecs és que ha pres d’una comèdia (Perinthia de Menandre), per inserir-los en una altra (Andria), els elements «que li semblaven apropiats» (quae conuenere: Andria  13). La seva manera de fer està legitimada, doncs, per un principi repetit en el criticisme antic: el de la conuenientia, l’aptum, quid deceat. No es tracta d’una barreja d’elements feta a l’atzar, sinó d’un aplec harmònic i artístic. 




			En el cas de L’eunuc, a l’acusació que ha pres els papers del paràsit i del soldat d’una peça antiga de Nevi i de Plaute anomenada Kolax, el poeta respon (vv.  27- 28) que «si això és una falta, el poeta ha faltat sense adonar-se’n, no pas perquè s’hagi proposat de cometre un plagi». Aquests personatges —no ho nega pas— els ha pres del Kolax de Menandre, però sí que nega rotundament saber que aquests personatges havien estat utilitzats abans en comèdies llatines (vv.  30- 34).  




			En el cas d’Els germans reconeix que de la comèdia Synapothnéskontes de Dífil, presa per Plaute com a font del Commorientes, el poeta ha pres paraula per paraula només l’escena inicial (aquella en què un home jove roba una noia a un rufià), escena que Plaute havia deixat de banda. Terenci proposa al públic-jutge la requalificació del factum: no es tracta de plagi, sinó de reprendre un passatge que Plaute no va considerar (Adelphoe  13- 14).29 




			La crítica l’acusa també de plagiar comediògrafs llatins anteriors (Eunuchus  23 i ss., Andria  1- 14), és a dir, de furtum; en El torturador de si mateix el pròleg assegura que la comèdia que es presenta parteix d’un original grec i que mai no ha estat traduïda al llatí (v.  4: Ex integra graeca integram comoediam). Entendre el plagi significa considerar que a l’antiguitat no existeix el copyright que assegura els continguts de l’original, car aquests eren publica materies. Només incorria en plagi el segon traductor, que recorria una via ja fressada pel primer, fet que pressuposa la idea ingènua que els autors proporcionen obligatòriament traduccions iguals o semblants d’un mateix text, és a dir, que la traducció és sempre una simple transposició mècanica uerbum de uerbo, tal com sembla que la considera Terenci en Adelphoe  11. Però no pas en L’eunuc ( 45 i ss.), on invita el públic a apreciar l’originalitat i unicitat de la seva versió, instituint indirectament una relació d’aemulatio amb un altre eventual traductor. Però fins i tot quan en el pròleg dels Adelphoe sosté que ha reprès una escena uerbum  de uerbo no vol pas dir, certament, que ha reproduït «lletra per lletra» l’original, sinó que l’ha reproduït adaptant-lo a una llatinitat genuïna. 




			Una tercera acusació feia referència al fet de deixar-se ajudar en la composició de les seves obres per part dels seus protectors: homines nobilis hunc adiutare (Heautontimorumenos  23 i ss.; Adelphoe  15 i ss.).30 




			Quan aquesta acusació apareix per primer cop, Terenci no hi dóna importància i ni tan sols creu necessari preparar una argumentació: només apel·la al judici del públic (Heaut.  23 i ss.). Però apareixerà per segona vegada al pròleg d’Els germans (vv.  15 i ss.). L’argument que hi fa servir és semblant al que va emprar a La noia d’Andros per defensar-se de l’acusació de contaminar les seves comèdies: accepta el càrrec, però no considera que sigui una acció il·legítima, ja que tenir un lloc al costat dels homes que més excel·leixen d’entre la seva generació és tan honrós com pertànyer al cercle dels millors poetes llatins (Adelphoe  17- 19).31 




			Finalment encara pesa una altra acusació, fabulas tenui  oratione et scriptura leui, aquesta vegada relativa a l’estil: «el llenguatge és pobre i l’estil, apagat» (Phormio  5). La crítica s’adreça a la qualitat literària del nostre poeta, qüestió subjectiva que motiva una rèplica en el mateix sentit: mai no ha escrit sobre un jovenet enfollit que veu com una cérvola fuig i els gossos l’encalcen, i demana plorant que l’ajudi (vv.  6- 8), potser en al·lusió a algun passatge d’una comèdia del seu adversari. Terenci, cansat d’haver-se de defensar contínuament, manifesta en aquest mateix pròleg (vv.  21- 22) la seva decisió unilateral de tancar la qüestió.32 




			Terenci realitza, doncs, en el pròleg una contribució important al desenvolupament de l’art dramàtic en abandonar l’omniscient pròleg expositiu que havien utilitzat els autors de la Comèdia Mitjana i Nova amb l’objectiu de facilitar al públic la comprensió de l’obra presentada en escena. El nostre poeta trenca amb la tradició i utilitza el pròleg amb propòsits polèmics. Creiem que no és la vehiculització de la polèmica l’essencial d’aquest canvi, sinó el refús del pròleg expositiu perquè el considerava un procediment poc artístic.33 Terenci està exigint al públic un canvi d’actitud, una participació que comporti una atenció concentrada sobre el que s’esdevindrà a escena i sobre què diran els personatges. Alliberat, doncs, de la seva funció expositiva el pròleg es converteix en vehicle per a la comèdia literària, i de la modalitat tradicional només conserva l’apel·lació a l’atenció i a la benevolència del públic. 




			Els pròlegs de Terenci es poden estudiar com a peces completament independents de l’obra que es presenta, i des de la perspectiva de l’oratòria forense, analitzant les figures del defensor i de l’acusador en la complexa situació d’enunciació que implica la comunicació teatral, l’argumentació defensiva desplegada i les formes que adopta la captatio beneuolentiae. 




			 




			
Una comèdia stataria. La importància dels diàlegs 




			 




			S’ha discutit molt sobre el significat precís del terme stataria. Sembla que faria referència al fet que la comèdia de Terenci no és una comèdia d’acció, sinó de caràcters. Tot i que és cert que les seves fabulae exclouen cops d’escena i situacions farsesques, no ho és que refusin del tot l’acció, la intriga i, fins i tot de vegades, el suspens. La mateixa caracterització dels personatges, que constitueix un dels puntals del teatre del dramaturg, l’obtenim de confessions fetes, no pas a partir de monòlegs, sinó de diàlegs. 




			D’altra banda, l’interès de Terenci per l’acció dramàtica i per la sorpresa es fa palès en el fet d’haver suprimit el pròleg expositiu (el de Plaute), que advertia els espectadors de tot el que s’esdevindria en el decurs de l’acció escènica.  




			Un altre element nou introduït per Terenci és la substitució dels monòlegs, dels quals Plaute havia fet un bon ús, per diàlegs. El monòleg, efectivament, era un element molt funcional en les obres de Plaute, perquè permetia la relació de complicitat personatges-espectadors i la ruptura de la il·lusió escènica. Terenci intenta eliminar de les seves comèdies tot allò que pugui significar implicació del públic, en nom d’una versemblança que no vol trair de cap manera. El seu teatre es podria qualificar de «naturalístic», i on la figura de l’autor i els actors mateixos passen a segon pla per deixar espai només a la representació.  




			 




			
ELS ASPECTES IDEOLÒGICS 




			 




			La humanitas 




			 




			És a Polibi a qui devem l’expressió homo humanus. Al vers  77 d’El torturador de si mateix, Terenci posa en boca de Cremes: Homo sum: humani nihil a me alienum puto. El contingut d’aquest vers no representa cap programa però sí que respon a una actitud davant de la vida per a la qual els romans van encunyar, a partir de Terenci, el terme humanitas.34 Aquest terme parteix de la cultura filosòfica grega i de la comèdia grega Nova, però hi aprofundeix i el fa més concret, en tant que n’accentua el caràcter positiu —insisteix sobre els comportaments que corresponen a la dignitat humana—, respecte del negatiu, segons el qual l’home necessita comprensió en tant que criatura fràgil i imperfecta, massa llunyana de la perfecció divina. 



OEBPS/css/page-template.xpgt
 

   

     
	 
    

     
	 
    

     
	 
    

     
         
             
             
             
        
    

  






OEBPS/images/cover.jpg
Terenci

Introduccio, traduccid i notes
de Gemma Puigvert Planaguma

Classics de Grecia i Roma






